Resolució 400/2017/RR, de 12 de desembre (Recurs de Reposició)
Administració: Federació Nacional Catalana de Confraries de Pescadors
Contra les resolucions de la GAIP no és admissible cap recurs administratiu, procedint únicament la seva impugnació en via de recurs contenciós administratiu davant el Tribunal Superior de Justícia de Catalunya.
Número d'expedient de la Reclamació: 459/2017
Sentit de la resolució: Inadmissió.
El 20 de setembre de 2017 entra a la GAIP un escrit de la Plataforma en defensa del sector marítim pesquer de Galícia del que pot deduir-se que un dels seus objectes és la presentació d'un recurs potestatiu de reposició contra la Resolució de la GAIP 400/2017, de 4 de desembre, d'inadmissió de la reclamació 459/2017, formulada per la mateixa entitat recurrent contra la Federació de Confraries de pescadors de Catalunya.
El principal argument esgrimit per l'entitat reclamant per motivar el seu recurs de reposició és que la seva reclamació objecte de la Resolució ara recorreguda s'hauria presentat contra el Departament d'Agricultura, Ramaderia, Pesca i Alimentació de la Generalitat, i no contra la Federació de Confraries de pescadors de Catalunya.
D'acord amb el previst pels articles 23.1 de la Llei 19/2013, de 9 de desembre, de transparència, accés a la informació pública i bon govern, i 112.2 de la Llei 39/2015, d'1 d'octubre, de procediment administratiu comú de les administracions públiques, les reclamacions davant la Comissió de Garantia del Dret d'Accés a la Informació Pública (GAIP) tenen la consideració de substitutives dels recursos administratius que procedeixin, i els és aplicable el règim jurídic establert per a aquests recursos.
Segons els articles 122.3 i 124.3 de la Llei 39/2015, d'1 d'octubre, de procediment administratiu comú de les administracions públiques, contra la resolució dels recursos administratius d'alçada i de reposició no es pot interposar nous recursos administratius.
Si la reclamació davant la GAIP, com s'ha assenyalat en el paràgraf anterior, és substitutiva dels recursos administratius, sent-li aplicable el règim jurídic d'aquests, si no cap recurs administratiu contra la resolució prèvia d'un recurs administratiu, tampoc es pot interposar cap recurs administratiu contra una resolució de la GAIP.
I així s'infereix clarament del peu de recursos que consta en les resolucions de la GAIP, que informa als seus destinataris que contra elles només hi ha la possibilitat d'interposar un recurs contenciós administratiu.
Procedeix en conseqüència no admetre aquest recurs administratiu de reposició, ja que contra les resolucions de la GAIP no és admissible cap recurs administratiu, procedint únicament la seva impugnació contenciosa administrativa davant el Tribunal Superior de Justícia de Catalunya, dins el termini dels dos mesos següents a la notificació de la resolució afectada.
A més a més, cal assenyalar que el principal motiu per recórrer que al·lega la Plataforma (que la seva Reclamació no es dirigia contra la Federació de Confraries de Pescadors de Catalunya, sinó contra el Departament competent en matèria de pesca) no es correspon amb la realitat.
El 25 d'octubre de 2017 la Plataforma ara recurrent va presentar dues reclamacions davant la GAIP, que van ser identificades amb els números 459/2017 (que la Plataforma dirigia contra la Federació de Confraries de pescadors de Catalunya i que va ser resolta per la Resolució 400/2017, que ara la Plataforma pretén recórrer) i 460/2017 (dirigida contra el Departament d'Agricultura, Ramaderia, Pesca i Alimentació de la Generalitat, la resolució de la qual s'ha demorat fins a la data d'aprovació de la present, a causa de la major lentitud observada en l'emissió dels informes pertinents).
Aquests fets haurien de ser plenament coneguts per la Plataforma recurrent si gestionés amb un mínim rigor les seves accions.
L'article 44 LTAIPBG preveu que les resolucions de la GAIP s'han de publicar al portal electrònic de la Comissió regulat per l'article 25 RGAIP, amb la dissociació prèvia de les dades personals.
Sobre la base dels antecedents i fonaments jurídics exposats, el Ple de la GAIP, en la sessió de 12 de desembre de 2017, resol per unanimitat:
Barcelona, 12 de desembre de 2017
Contra aquesta resolució, que posa fi a la via administrativa, es pot interposar recurs contenciós-administratiu davant el Tribunal Superior de Justícia de Catalunya, en el termini de dos mesos a partir de l'endemà de la notificació, d'acord amb el que estableix la Llei 29/1998, de 13 de juliol, reguladora de la jurisdicció contenciosa administrativa.